ET Euroopa Liidu Teataja C 180/2

Teade dumpinguvastase menetluse alustamise kohta, mis puudutab Hiina Rahvavabariigist pärinevate teatud liiki magneesiumoksiidtelliste importi

(2004/C 180/02)

Komisjon on vastavalt nõukogu määruse (EÜ) nr 384/96 (1) (edaspidi “algmäärus”) artiklile 5 saanud kaebuse, milles väidetakse, et Hiina Rahvavabariigist (edaspidi “asjaomane riik”) pärinevate teatud liiki magneesiumoksiidtelliste importimisel kasutatakse dumpingut ja seega põhjustatakse olulist kahju ühenduse tööstusele.

1. Kaebus

Kaebuse esitas 7. juunil 2004 Euroopa Tulekindlate Materjalide Tootjate Föderatsioon (P.R.E., edaspidi “kaebuse esitaja”) tootjate nimel, kes esindavad suuremat osa, antud juhul enam kui 50 % kogu ühenduse teatud liiki magneesiumoksiidtelliste toodangust.

2. Toode

Tooteks, mille puhul väidetavalt kasutatakse dumpingut, on keemiliselt seotud mittesüttivad magneesiumoksiidtellised, mille magneesiumoksiidi komponent sisaldab vähemalt 80 % MgO, mis võivad, kuid ei pruugi sisaldada magnesiiti, pärinevad Hiina Rahvavabariigist (edaspidi “kõnesolev toode”) ja mida tavaliselt deklareeritakse CN-koodide 68 15 91 00 ja 68 15 99 10 alusel. Need CN-koodid on ainult informatsiooniks antud.

3. Väidetav dumping

Algmääruse artikli 2 lõike 7 sätete kohaselt tegi kaebuse esitaja kindlaks toote normaalväärtuse Hiina Rahvavabariigi jaoks, võttes aluseks selle hinna turumajandusega riigis, mida mainitakse käesoleva teate lõike 5.1 punktis d. Väide dumpingu kasutamisest põhineb selliselt arvutatud normaalväärtuse võrdlemisel toote ekspordihindadega kõnesoleva toote müümisel ühenduse liikmesmaadesse eksportimiseks.

Sellise põhimõtte järgi arvutatud dumpingumarginaal on olulise tähtsusega.

4. Väidetav kahju

Kaebuse esitaja on esitanud tõendeid, et kõnesoleva toote importimine Hiina Rahvavabariigist on suurenenud nii absoluutnäitajates kui ka selle turuosa poolest.

Väidetakse, et imporditud kõnesoleva toote kogused ja hinnad on muude tagajärgede kõrval avaldanud negatiivset mõju ka ühenduse tööstuse poolt müüdud kogustele ja nõutavale hinnatasemele, mille tulemuseks on oluline ebasoodne mõju ühenduse tööstuse üldistele tulemusnäitajatele, finantsseisundile ja tööhõivele.

5. Menetlus

Olles nõuandekomiteega konsulteerimise järel otsustanud, et kaebus on esitatud ühenduse tööstuse poolt või selle nimel ja et menetluse algatamiseks on piisavalt tõendeid, algatab komisjon siinjuures uurimise vastavalt algmääruse artiklile 5.

5.1. Dumpingu ja kahju määramise menetlus

Uurimisega tehakse kindlaks, kas Hiina Rahvavabariigist pärineva kõnesoleva toote puhul kasutatakse dumpingut ja kas see dumping on kahju tekitanud.

a) Valimite moodustamine

Menetlusega hõlmatud osapoolte ilmselt suure hulga tõttu võib komisjon otsustada kasutada väljavõttelist uuringut vastavalt algmääruse artiklile 17.

i) Hiina Rahvavabariigi eksportööridest/tootjatest valimite tegemine

Et komisjon saaks otsustada, kas väljavõtteline uuring on vajalik ja selle vajalikuks osutumise korral valimit moodustada, palutakse kõigil eksportööridel/tootjatel või nende nimel tegutsevatel esindajatel endast teada anda, võtta selleks komisjoniga ühendust ja esitada käesoleva teate lõike 6 punkti b alapunktis i toodud tähtaja jooksul ning teate lõikes 7 toodud nõuete kohaselt oma firma või firmade kohta järgmised andmed:

— nimi, aadress, e-posti aadress, telefon ja faksi ja/või teleksi number ja kontaktisik,

— ajavahemikul 1. aprill 2003 kuni 31. märts 2004 ühenduse liikmesmaadesse eksportimiseks müüdud kõnesoleva toote kogus tonnides ja käive kohalikus valuutas,

— ajavahemikul 1. aprill 2003 kuni 31. märts 2004 siseturul müüdud kõnesoleva toote kogus tonnides ja käive kohalikus valuutas,

— kas firma või firmad kavatsevad taotleda endale individuaalseid marginaale (2) (individuaalseid marginaale saavad taotleda ainult tootjad),

— firma või firmade täpne tegevus seoses kõnesoleva toote tootmisega,

— kõigi kõnesoleva toote tootmise ja/või (ekspordiks ja/või siseturul) müümisega seotud sidusettevõtete (3) nimed ja täpne tegevus,

— mistahes muu asjakohane informatsioon, mis aitab komisjonil valimit koostada,

— märge selle kohta, kas firma või firmad nõustuvad nende valimisse kaasamisega, mis eeldab küsimustikule vastamist ja nõustumist nende vastuste kohapealse uurimisega.

Eksportijate/tootjate valimi moodustamiseks vajalikuks peetava informatsiooni saamiseks võtab komisjon lisaks ühendust ka eksportiva maa ametiasutuste ja mistahes teadaolevate eksportijate/tootjate ühendustega.

ii) Lõpliku valimi moodustamine

Kõik huvitatud pooled, kes soovivad seoses valimi moodustamisega anda mistahes asjakohast informatsiooni, peavad seda tegema käesoleva teate lõike 6 punkti b alapunktis ii esitatud tähtaja jooksul.

Komisjon kavatseb lõpliku valimi koostada pärast konsultatsioone asjaomaste pooltega, kes on avaldanud soovi olla valimisse kaasatud.

Valimisse võetud firmad peavad vastama küsimustikule käesoleva teate lõike 6 punkti b alapunktis iii esitatud tähtaja jooksul ja peavad uurimise raames selle teostajatega koostööd tegema.

Ebapiisava koostöö korral võib komisjon vastavalt algmääruse artikli 17 lõikele 4 ja artiklile 18 oma järelduste tegemisel tugineda kättesaadavatele faktidele.

b) Küsimustikud

Antud uurimise tarbeks informatsiooni saamiseks saadab komisjon küsimustikud ühenduse tööstusele ja mistahes ühenduse tootjate ühendustele, valimiga hõlmatud Hiina Rahvavabariigi eksportijatele/tootjatele, vabalt valitud eksportijate/tootjate ühendustele, importijatele, mistahes kaebuses nimetatud importijate ühendustele ja asjaomase eksportiva riigi ametivõimudele.

Hiina Rahvavabariigi eksportijad/tootjad, kes taotlevad endale vastavalt algmääruse artikli 17 lõikele 3 ja artikli 9 lõikele 6 individuaalseid marginaale, peavad esitama käesoleva teate lõike 6 punkti a alapunktis ii nimetatud tähtaja jooksul täidetud küsimustiku. Selleks tuleb neil käesoleva teate lõike 6 punkti a alapunktis i märgitud tähtaja jooksul paluda see küsimustik endale saata. Seejuures tuleb sellistel osapooltel silmas pidada, et ka eksportijate/tootjate valimite kasutamise korral võib komisjon ikkagi otsustada neile individuaalseid marginaale mitte välja arvutada juhul, kui eksportijate/tootjate arv on nii suur, et nende individuaalne uurimine muutuks liiga keerukaks ja võiks uurimise õigeaegset lõpuleviimist takistada.

c) Informatsiooni kogumine ja poolte seisukohtade ärakuulamine

Kõiki huvitatud pooli kutsutakse siinkohal esitama oma seisukohti, täiendavaid tõendeid ja täiendavat informatsiooni lisaks küsimustiku vastustele. See informatsioon ja täiendavad tõendid peavad jõudma komisjonini käesoleva teate lõike 6 punkti a alapunktis ii nimetatud tähtaja jooksul.

Lisaks võib komisjon huvitatud poolte seisukohad ära kuulata, kui nad seda taotlevad ja näitavad, et neil on oma seisukohtade ärakuulamise taotlemiseks erilised põhjused. Vastav taotlus tuleb esitada käesoleva teate lõike 6 punkti a alapunktis iii toodud tähtaja jooksul.

d) Turumajandusliku riigi väljavalimine

Algmääruse artikli 2 lõike 7 punkti a kohaselt on ette nähtud valida Türgi kui sobiv turumajanduslik riik, mille põhjal kehtestada normaalväärtus Hiina Rahvavabariigi suhtes. Siinjuures kutsutakse huvitatud pooli käesoleva teate lõike 6 punktis c toodud tähtaja jooksul selle valiku õigsust kommenteerima.

e) Turumajanduslik staatus

Nendele Hiina Rahvavabariigi eksportijatele/tootjatele, kes väidavad end tegutsevat turumajanduse tingimustes ja esitavad selle kinnituseks piisavaid tõendeid, st tõendavad, et nad vastavad algmääruse artikli 2 lõike 7 punktis c toodud kriteeriumitele, määratakse normaalväärtus vastavalt algmääruse artikli 2 lõike 7 punktile b. Eksportijad/tootjad, kes kavatsevad vastavaid korrakohaselt põhjendatud väiteid esitada, peavad seda tegema käesoleva teate lõike 6 punktis d toodud tähtaja jooksul. Komisjon saadab vastavad vormid kõigile kaebuses nimetatud Hiina Rahvavabariigi eksportijatele/tootjatele ja kõigile kaebuses nimetatud eksportijate/tootjate ühendustele, samuti Hiina Rahvavabariigi ametivõimudele.

5.2. Ühenduse huvi hindamise protseduur

Vastavalt algmääruse artiklile 21 ja juhul, kui väited dumpingu kasutamisest ja kahju tekitamisest osutuvad põhjendatuks, otsustatakse, kas dumpinguvastaste meetmete rakendamine poleks mitte ühenduse huvidele vastukäiv. Selleks võivad ühenduse tööstus, importijad, nende esindusühendused, neid esindavad toodangu kasutajad ja tarbijate organisatsioonid, kui nad suudavad tõestada, et nende tegevuse ja kõnesoleva toote vahel esineb objektiivne seos, käesoleva teate lõike 6 punkti a alapunktis ii toodud tähtaja jooksul endast märku anda ja komisjonile vajalikke andmeid esitada. Eelnenud lause kohaselt tegutsenud pooled võivad taotleda enda ärakuulamist, esitades käesoleva teate lõike 6 punkti a alapunktis iii toodud tähtaja jooksul konkreetsed põhjused, miks neid tuleks ära kuulata. Tuleb märkida, et igasugust algmääruse artikli 21 kohaselt esitatud informatsiooni arvestatakse ainult juhul, kui seda esitamise ajal faktidega tõendatakse.

6. Tähtajad

a) Üldised tähtajad

i) Pooltele, kes paluvad saata endale küsimustikke või muid taotluste vorme

Kõik huvitatud pooled peaksid paluma saata endale küsimustikud või muud taotluste vormid võimalikult kiiresti, seejuures hiljemalt 15 päeva jooksul pärast käesoleva teate Euroopa Liidu Teatajas avaldamist.

ii) Pooltele, kes tahavad endast teada anda, küsimustikule antud vastuseid ja muud informatsiooni esitada

Kõik huvitatud pooled, kes tahavad, et nende esitatut uurimisel arvestataks, peavad endast teada andmiseks komisjoniga ühendust võtma, esitama oma seisukohad ja vastused küsimustikule või muu informatsiooni (sealhulgas põhjendatud nõuded individuaalseks kohtlemiseks vastavalt algmääruse artikli 9 lõikele 5) 40 päeva jooksul arvates käesoleva teate Euroopa Liidu Teatajas avaldamise päevast, kui ei ole ette nähtud teisiti. Tähelepanu juhitakse asjaolule, et enamiku algmääruses kehtestatud protseduuriliste õiguste teostamine sõltub sellest, kas pooled endast nimetatud ajavahemiku jooksul teatavad.

Valimisse võetud firmad peavad esitama vastused küsimustikule käesoleva teate lõike 6 punkti b alapunktis iii toodud tähtaja jooksul.

iii) Poolte ärakuulamine

Kõik huvitatud pooled võivad sama 40päevase tähtaja jooksul taotleda komisjonilt ka oma seisukohtade ärakuulamist.

b) Kindel tähtaeg seoses valimite moodustamisega

i) Lõike 5.1 punkti a alapunktis i nimetatud informatsioon peaks jõudma komisjoni kätte 15 päeva jooksul käesoleva teate Euroopa Liidu Teatajas avaldamise päevast ja 21 päeva jooksul käesoleva teate Euroopa Liidu Teatajas avaldamise päevast juhul, kui komisjon kavatseb lõpliku valiku tegemisel konsulteerida asjaomaste pooltega, kes on väljendanud soovi saada valimisse võetud.

ii) Kogu ülejäänud lõike 5.1 punkti a alapunktis ii nimetatud valimite moodustamisega seonduv informatsioon peab jõudma komisjonini 21 päeva jooksul käesoleva teate Euroopa Liidu Teatajas avaldamise päevast arvestades.

iii) Valimisse võetud poolte vastused küsimustikule peavad jõudma komisjonini 37 päeva jooksul arvestades päevast, millal nende valimisse võtmisest teatati.

c) Kindel tähtaeg turumajandusliku riigi väljavalimiseks

Uurimise pooled võivad soovida avaldada arvamust Türgi sobivuse küsimuses, milline riik, nagu märgiti käesoleva teate lõike 5.1 punktis d, on valitud selleks turumajanduslikuks riigiks, mille näitel määratakse kauba normaalväärtus Hiina Rahvavabariigi suhtes. Need kommentaarid peavad jõudma komisjonini 10 päeva jooksul pärast käesoleva teate Euroopa Liidu Teatajas avaldamist.

d) Kindel tähtaeg turumajandusliku staatuse taotlemiseks

Korrakohaselt põhjendatud taotlused turumajandusliku staatuse saamiseks vastavalt käesoleva teate lõike 5.1 punktis e märgitule peavad jõudma komisjonini 15 päeva jooksul pärast käesoleva teate Euroopa Liidu Teatajas avaldamist.

7. Kirjalikud ettepanekud, vastused küsimustikule ja kirjavahetus

Kõik huvitatud poolte ettepanekud ja taotlused tuleb esitada kirjalikult (mitte elektroonilisel kujul, kui ei ole öeldud teisiti, ja neis tuleb ära näidata huvitatud poole nimi, aadress, e-posti aadress, telefoni ja faksi ja/või teleksi number). Kõik kirjalikud teated, kaasa arvatud käesoleva teate kohaselt esitamisele kuuluv informatsioon, vastused küsimustikule ja huvitatud poolte esitatud konfidentsiaalne kirjavahetus märgistatakse sõnaga “Piiratud” (4) ja nende juurde lisatakse algmääruse artikli 19 lõike 2 kohaselt vastavad mittekonfidentsiaalsed variandid märgisega “Huvitatud pooltele tutvumiseks”.

Komisjoni postiaadress:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05 Teleks COMEU B 21877

8. Koostööst keeldumine

Kui mõni huvitatud pool ei esita ettenähtud tähtaja jooksul vajalikku informatsiooni või ei võimalda sellele juurdepääsu või takistab olulisel määral uurimist, võidakse esialgsed või lõplikud, positiivsed või negatiivsed järeldused vastavalt algmääruse artiklile 18 teha kättesaadavate faktide alusel.

Kui leitakse, et ükskõik milline huvitatud pool on esitanud ebaõiget või eksitavat informatsiooni, jäetakse see informatsioon arvesse võtmata ja võidakse kasutada olemasolevaid fakte. Kui huvitatud pool ei tee koostööd või teeb seda vaid osaliselt ja uurimise järeldused toetuvad seetõttu vastavalt algmääruse artiklile 18 kättesaadavatele faktidele, võib tulemus olla koostööst keeldunud poole jaoks ebasoodsam, kui see oleks olnud koostöö korral.

9. Uurimise ajagraafik

Vastavalt algmääruse artikli 6 lõikele 9 viiakse uurimine lõpule 15 kuu jooksul alates käesoleva teate Euroopa Liidu Teatajas avaldamise päevast. Algmääruse artikli 7 lõike 1 kohaselt võib ajutisi meetmeid rakendada mitte hiljem kui 9 kuud pärast selle teate avaldamist Euroopa Liidu Teatajas.

(1) EÜT L 56, 6.3.1996, lk 1. Määrust on viimati muudetud nõukogu määrusega (EÜ) nr 461/2004 (ELT L 77, 13.3.2004, lk 12).

(2) Valimisse mittekuuluvatele firmadele võib individuaalseid marginaale taotleda vastavalt algmääruse artikli 17 lõikele 3, mitteturumajandusega riikide individuaalselt käsitletavatele firmadele – vastavalt algmääruse artikli 9 lõikele 5 ja firmadele, mis väidavad end tegutsevat turumajanduse tingimustes – vastavalt algmääruse artikli 2 lõike 7 punktile b. Tähelepanu tuleb pöörata sellele, et firma individuaalseks käsitlemiseks tuleb esitada avaldus vastavalt algmääruse artikli 9 lõikele 5 ja turumajandusliku staatuse taotlemiseks esitada avaldus vastavalt algmääruse artikli 2 lõike 7 punktile b.

(3) Juhised seoses “sidusettevõtte” mõistega on toodud ühenduse tolliseadustiku rakendamist käsitleva komisjoni määruse (EMÜ) nr 2454/93 artiklis 143 ( EÜT L 253, 11.10.1993, lk 1).

(4) See tähendab, et dokument on ette nähtud ainult asutusesiseseks kasutamiseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artiklile 4. Seda loetakse konfidentsiaalseks dokumendiks vastavalt nõukogu määruse (EÜ) nr 384/96 (EÜT L 56, 6.3.1996, lk 1) artiklile 19 ja Maailma Kaubandusorganisatsiooni GATT 1994 artikli VI jõustamise kokkuleppe (dumpinguvastase kokkuleppe) artiklile 6.